
Linnavara võõrandamine

(kinnistu Võidu 17C, Narva)

1. Asjaolud ja menetluse käik

Linnavara- ja Majandusameti bilansis on kinnistu aadressil Võidu 17C Narva linnas, mille koosseisu kuuluvad:

· ühekorruseline hoone, üldpinnaga 214,4 m2, bilansilise maksumusega 480 000 krooni,

· maa, pindalaga 334m2,  bilansilise maksumusega 16 700 krooni, (katastritunnus 51101:005:0044, maa sihtotstarve – ärimaa 100%).

Narvas Võidu pr 17C asuva linnavara edasine kasutamine oli arutusel Narva Linnavalitsuse linnavarakomisjoni 03.06.2008 istungil (protokoll nr 6), kus Linnavara- ja Majandusametile tehti ülesandeks ette valmistada nimetatud linnavara võõrandamiseks avalikul enampakkumisel.

Linnavara- ja Majandusamet tellis Pindi Kinnisvara AS-i Narva kontorilt eelnimetatud linnavara eksperthinnangu. Võidu 17C kinnistu eksperthinnang tehti 14.07.2008 ning kinnistu turuväärtuseks hinnati 640 000 krooni.

Linnavara - Narvas Võidu 17C asuva kinnistu (katastritunnus 51101:005:0044, maa sihtotstarve – ärimaa 100%, pindala 334 m2), mille reaalosaks on ühekorruseline hoone üldpinnaga 214,4 m2, võõrandamise küsimus oli arutusel linnavarakomisjoni 13.08.2008 istungil (protokoll nr 8). Komisjon tegi Linnavara- ja Majandusametile ülesandeks esitada kinnistu võõrandamise  otsus Narva Linnavalitsuse istungile sellekohase korralduse vastuvõtmiseks.

2. Õiguslikud alused

Narva Linnavolikogu 09.06.2005 määrusega nr 18/56 kinnitatud ja 17.01.2008 määrusega nr 2 muudetud “Linnavara võõrandamise korra” (edaspidi kord) punktide 4, 4.1-4.5 kohaselt, linnavara võib võõrandada, kui vara ei ole vajalik avalikuks otstarbeks ega linna valitsemiseks; vara on muutunud kõlbmatuks avalikuks kasutamiseks, linna valitsemiseks või ei ole otstarbeks tulu saamiseks; kui on kindlaks tehtud, et vara ei ole vajalik linna valitsemiseks, kuid on vajalik riigile või muule avalik-õiguslikule isikule tema seaduses sätestatud ülesannete täitmiseks; vara on vajalik välisriigile diplomaatilise, konsulaar- või kaubandusesinduste tarbeks; võõrandamine on ette nähtud seaduses või linnavolikogu õigusaktidega sätestatud korras. 

Vastavalt korra punktile 9.2 linnavara võõrandamise otsus, võetakse vastu kinnisvara ja vallasvara suhtes bilansilise maksumusega 100 000 kuni 1 000 000 krooni - Linnavalitsuse poolt. 
Korra punkti 13 kohaselt toimub linnavara tasu eest võõrandamine avalikul enampakkumisel  või  eelläbirääkimistega pakkumisel. 
Korra punkti 23 kohaselt osavõtutasu suurus ei tohi ületada 25 000 krooni. Tagatisraha suurus võib olla kuni 10% võõrandatava vara eksperthinnangust.

3. Otsus

3.1. Võõrandada Narva Linnavalitsuse Linnavara- ja Majandusameti (registrikood 75029837) bilansis olev linnavara – kinnistu aadressil Võidu 17C, Narvas, katastritunnus 51101:005:0044, kinnistusregistriosa nr 3668209, maa sihtotstarve – ärimaa 100%, pindala 334 m2, mille reaalosaks on ühekorruseline hoone üldpinnaga 214,4 m2, avaliku enampakkumise korras alghinnaga 640 000 (kuussada nelikümmend tuhat) krooni.

3.2. Kehtestada enampakkumise osavõtutasu 25 000 (kakskümmend viis tuhat) krooni ja tagatisraha 64 000 (kuuskümmend neli tuhat) krooni. 

4. Rakendussätted

4.1. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates Narva Linnavalitsuse poolt korralduse teatavakstegemisest. 

4.2. Korraldus jõustub seadusega sätestatud korras.

